淳化初，賜甲第一區。淳化五年，加昭宣使，勾當皇城司。蜀中劇賊李順亂成都，命為劍南兩川招安使，率兵討之。軍事委其制置，不從中覆。管內諸州係囚，非十惡正贓，悉得以便宜決遣。二月，命 馬步軍都軍頭王杲趣劍門、崇儀使尹元由峽路分遣討賊，並受繼恩節度。詔前軍所至，其賊黨敢抗王師者，即須殺戮；如本非同惡，受制凶徒，先被脅從今能歸順 者，悉釋其罪。四月，繼恩由小劍門路入研石砦破賊，斬首五百級，逐北過青強嶺，平劍州，進破賊五千於柳池驛，斬千六百級，賊眾望風奔走，殺戮溺死者不可勝 計。又克閬、綿二州。五月，至成都，破賊十萬餘，斬首三萬級，獲順及鎧甲、僭偽服用甚眾。